Bloc de notes de Josep Romeu: D’on han tret la idea els espanyols?
Una possibilitat és, evidentment, agafar-s’ho amb broma; quan algú diu una bajanada tan gran el que fa no és ofendre sinó retratar-se ell mateix. Una altra opció és utilitzar les seves mateixes paraules per demostrar la impossibilitat d’arribar a cap acord amb aquesta gent; el reportatge emès per Telemadrid, per exemple. tal com es va presentar constitueix una prova fefaent del seu nivell de perversió i d’indignitat, i per això s’ha pogut presentar a les institucions europees perquè s’adonin de la realitat que ens toca suportar i de la qual ens volem alliberar. Els alemanys, així com tots els estudiosos i coneixedors del que realment va representar el nazisme, se’n deuen fer creus; potser se’ls pot explicar, perquè ho entenguin, que són els mateixos que han estat capaços d’inventar-se del no res la llengua Lapao, els mateixos que han establert que les pèrdues en el casino desgravin, que són capaços d’afirmar que consultar a la població és antidemocràtic, que consideren els maltractes als toros com un patrimoni i un bé cultural a protegir... això sense entrar en temes com el fet d’ostentar el rècord d’incompliments de les normatives europees, però també de les sentències dels tribunals espanyols, o que són capaços de fer aeroports on no hi ha avions i línies ferroviàries d’alta velocitat sense passatgers. I, segurament, davant de tot això algú dirà: així, deuen dir això del nazisme simplement per una qüestió d’estultícia.
Qualsevol diria, certament, que no tenen ni idea del que era i del que va representar el nazisme alemany. Però, aleshores, a què els ve aquesta dèria de repetir una mil vegades aquesta bajanada? És possible que hagin tingut la pensada de donar la consigna d’anar repetint aquesta ximpleria, per tal que a base de repetir-la arribi a semblar que és real? I si és així... la idea ha estat ben bé original seva o l’han copiada d’algú? L’ambaixador espanyol a Berlín, des de la seva seu, tot un palauet regalat per Hitler, diu no saber-ne res.